2015 թվականի հոկտեմբերին վարձույթ է թողարկվում Ռիդլի Սքոթի «Մարսեցին» գիտա-ֆանտաստիկ դրաման և Գիլերմո դել Տորոի «Կարմիր գագաթ» սասափ ֆիլմերը։ «Մարսեցին» ֆիլմում, որը պատմում է Մարկ Ուոտնի (Մեթ Դեյմոն) գոյատևման մասին Կարմիր մոլորակում, Չեսթեյնը խաղում է Ares III արշավախմբի ղեկավար Մելիսա Լյուիսի դերը։ Այն մասին, որ Ռիդլի Սքոթը դերասանուհի է փնտրում իր նոր ֆիլմի համար, Չեսթեյնը իմանում է «Ինտերստելարի» թողարկումից մի քանի օր անց[102]։ Սկզբում նա կարդում է վեպը, որը դարձել էր ֆիլմի հիմքը, իսկ այնուհետև հանդիպում է ռեժիսորի հետ[103]։ Ինչպես խոստովանում է Չեսթեյնը, նա դերին համաձայնվում է մի քանի պատճառներով, որոնց շարքում էին աստղագնաց խաղալը և Սքոթի հետ աշխատելը[102]։ Մելիսայի դերին Չեսթեյնին պատրաստում է Թրեյսի Կոլդվել-Դայսոնը՝ աստղագնաց, Միջազգային տիեզերական կայանի երկու երկարատև անձնակզմերի մասնակից։ Նրանք առաջին անգամ հանդիպում են Ջոնսոնի Տիեզերական կենտրոնում, որտեղ Չեսթեյնը անց է կացնում մի ամբողջ օր[104]։ Բացի այդ, դերասանուհին մի քանի օրով ուղևորվում է Ռեակտիվ շարժման լաբորատորիա, որը զբաղվում է ՆԱՍԱ-ի համար անօդաչու սարքերի մշակմամբ։ Նկարահանման նախապատրաստությունը դժվար էր և ներառում էր ծանր սկաֆանդրով մարզումներ և ձգողականության բացակայության պայմաններում աշխատանքների նմանակում[105]։ Ֆիլմը վարձույթ է դուրս գալիս հոկտեմբերի 2-ին և ակնթարթորեն արժանանում է կինոքննադատների ճանաչման[106]։